**Comfort zone**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Viața începe abia acolo unde se termină zona ta de confort.”

- Mi-am depăşit demult timiditatea,

M-a invitat iubirea să-ndrăznesc

Şi-am sfărâmat râzând captivitatea

Unui destin banal şi nefiresc.

Te-am întâlnit pe-aleea unde cerul

Era hotarul dintre ei şi noi,

Mi-ai dat în lături voalul şi misterul

Ne-a-nvăluit de-atunci pe amândoi.

Nu mi-a păsat chiar dacă lumea toată

Ne-a studiat sub lupă. Niciun hău

Nu ne-a-nghițit, şi totuşi, câteodată

Am zona de confort la pieptul tău.

- Am depășit dureri, anxietate

Și-atâția spini ce-n suflet m-au rănit

I-am dat în lături, nu mă tem de moarte,

Ești fructul unui rai cândva oprit.

Te-am întâlnit pe drumul primăverii,

Doar eu și tu, nicicând nu ne-a păsat

De ceilalți, am fost bijutierii

Ce-au șlefuit cu lacrimi un păcat

Adânc, tulburător, până la sânge,

Iar dacă-n veri impare mi-a fost rău,

Te-am căutat prin timpul care plânge,

Am zona de confort la pieptul tău.

Liliana Trif Ioan Grigoraș